Gesin toer wêreld plat voor kinders blind wordEdith Lemay, Sébastian Pelletier en hul vier kinders. (Foto: Plein Leurs Yeux/Facebook) Toe dokters vir ŉ Kanadese egpaar gesê het dat drie van hul vier kinders stelselmatig blind gaan word, het hulle besluit dat foto’s uit prentjieboeke nie genoeg gaan wees om vir hulle waardevolle visuele herinneringe te gee nie. Daarom het Edith Lemay en Sébastian Pelletier besluit om hul vier kinders – Mia (11), Leo (9), Colin (7) en Laurent (5) – vir ŉ jaar lange onvergeetlike reis deur die wêreld te neem en hulle die geleentheid te bied om dit ten volle visueel in te drink. Mia, Colin en Laurent is elk met retinitis pigmentosa, ŉ oorerflike genetiese toestand wat hulle mettertyd blind sal laat, gediagnoseer. Mense met dié ongeneeslike oogsiekte sukkel dikwels om in die donker te sien en hul perifere visie vererger geleidelik totdat hul sig heeltemal verdwyn. Dit begin ook reeds in die kinderjare ontwikkel, maar is dikwels moeilik om op te spoor. Die gesin by ‘n warmwaterbron in Turkye. (Foto: Plein Leurs Yeux/Facebook) Lemay het aan Parent Today vertel dat sy en haar man eers opgemerk het dat Mia in die donker rondgestrompel het toe sy drie jaar oud was. Die egpaar het oor ŉ tydperk van twee jaar twee oogspesialiste en ŉ genetikus besoek, maar niks is in Mia se oë opgemerk nie. Dokters kon hul dogter eers diagnoseer nadat Lemay en Pelletier ook vir genetiese toetse gegaan het. Colin en Laurent is later ook met dieselfde siekte gediagnoseer, maar Leo is nie. “Mens weet nie regtig hoe lank dit gaan neem vir hulle om hul sig te verloor nie. Dis onvoorspelbaar en kan verskil van een kind tot ŉ ander. Party mense verloor eers hul sig wanneer hulle middeljarig is, ” het Lemay aan Parent Today vertel. “Ons eerste reaksie was skok, want as jy kinders het, het jy ŉ idee van hoe hul toekoms gaan lyk, maar iets kan gebeur en dan moet jy in ŉ oogwink alles heroorweeg.” ŉ Berader het Lemay en Pelletier aangemoedig om hul kinders soveel visuele stimulering moontlik te gee en die ma van vier is toe geïnspireer om haar kinders meer as ŉ prentjieboek-ervaring te gee. A post shared by Plein Leurs Yeux (@pleinleursyeux) Die gesin beplan toe ŉ treinrit met die Trans-Siberiese spoorlyn langs deur Rusland, Mongolië en China, maar die planne is deur die Covid-19-pandemie in die wiele gery. In Maart 2022 het hulle besluit om hul droom vir ŉ tweede keer aan te pak en dié keer met ŉ wenslysie, eerder as ŉ skedule, te reis. Lemay vertel dat Mia wou perdry en saam met dolfyne swem, Leo wou “Pokémons” sien, Colin wou op ŉ treinreis gaan en klein Laurent wou “sap op ŉ kameel drink”. Mia se hoogtepunt tot dusver was ‘n perderit in Mongolië. (Foto: Plein Leurs Yeux/Facebook) Die gesin is tans in die sesde maand van hul avontuur en het tot dusver na Namibië, Zambië, Tanzanië, Turkye, Mongolië en Indonesië gereis en hoogtepunte sluit ŉ safari en ŉ lugballonrit in. Hulle het ook perde in Mongolië gery, wat volgens Lemay ŉ emosionele hoogtepunt vir Mia was. Benewens waardevolle herinneringe hoop sy ook dat hul kinders veerkragtig word en aanpasbaarheid deur dié reis leer. “Ek hoop hulle leer dat positiwiteit ŉ onaangename situasie beter kan maak. As jy fokus op dit wat goed is en ŉ oplossing soek, selfs in ŉ slegte situasie, maak dit dinge makliker.” Bronne: USA Today, BBC.